<classify> Aidha, limewakumbusha wamiliki wote wa kumbi za burudani kwamba ni marufuku kukusanya watoto katika kumbi zao kupitia kile kinachoitwa disko toto ili kuepuka maafa yanayoweza kujitokeza.Katibu Mtendaji wa Basata, Godfrey Mngereza alisema hayo katika taarifa yake kwa vyombo vya habari jana.Mngereza aliwataka wahusika kuhakikisha wanakuwa na vibali halali vya uendeshaji wa kumbi zao, kuzingatia muda wa matumizi wa kumbi, kuepuka kelele zinazosumbua kwenye maeneo maalumu hasa makazi ya watu na kuhakikisha ulinzi na usalama wa maisha ya watu.Uzoefu unaonesha kwamba, nyakati za sikukuu kama hizi wamiliki wa kumbi wamekuwa wakijisahau na kumezwa na faida katika biashara zao kiasi cha kuandaa madisko ya watoto hali mbayo imekuwa ikisababisha maafa makubwa ambayo yangedhibitika kwa kufuata sheria, kanuni na taratibu, alieleza Mngereza.Basata kama mtoaji wa vibali vya kumbi za sherehe na burudani linasisitiza kwamba halitafumbia macho ukumbi wowote utakaokiuka maelekezo haya sambamba na kuruhusu maonesho machafu yenye kudhalilisha utu wa binadamu hasa yale yanayoonesha maungo ya ndani.Hatua kali na za kisheria zitachukuliwa kwa yeyote atakayekiuka maagizo haya. Basata linawatakia wasanii na wadau wote wa sanaa sherehe njema ya Pasaka yenye furaha tele.  <topic>: michezo 